정조 11년
丁未五月二十二日辰時上御熙政堂時原任大臣閣臣戶惠堂諸承旨持公事同爲入侍時行都承旨沈豐之左承旨徐鼎修右承旨趙衍德左副承旨李謙煥右副承旨李集斗同副承旨洪義榮假注書趙台榮記事官李相璜金祖淳領議政金致仁領府事鄭存謙判府事徐命善領敦寧洪樂性判府事李福源金熤左議政李在協右議政兪彦鎬一提學金鍾秀檢校提學吳載純原任提學李性源檢校直提學朴祐源李秉模金憙直閣鄭大容檢校待敎李崑秀待敎尹行任宣惠廳堂上徐有隣戶曹判書李在簡以次進伏訖致仁等曰近日霖雨支離聖體若何上曰一樣矣致仁等曰王大妃殿氣候若何上曰一樣矣致仁等曰惠慶宮氣候若何上曰一樣矣上曰吏判何不入來乎致仁曰姑未來待矣上曰吏判與惠堂入侍賤臣承命出與吏曹判書尹蓍東宣惠堂上金履素偕入進伏上曰日昨元陵奉審時只大臣都承旨以爲進去則同副承旨不善知委使諸宰依例進去事甚可怪領敦寧許有所傳諭之擧矣卿等皆聞之乎致仁曰臣亦聞之而該承宣之循例知委蓋緣生疎之致矣上曰今番元陵頉處若是大段誠極驚悚爲陵官者如有一分小心勤恪守護則豈有此弊而至於此陵所重尤別且致頉處旣非一夕之故則陵官何不預爲報來今始登聞耶致仁曰近來陵官轉益無狀初不盡誠守護故每有如此之事矣上曰陵官輩每當修改則輒蒙恩賞故全不致誠守護今番欲以罪論之矣致仁曰聖敎果然矣上曰卿等久未登筵廟謨想必多滯矣致仁曰別無留滯矣致仁曰灣尹趙英鎭謂有親病連呈離狀有不可强令赴任今姑改差何如上曰依爲之出擧條致仁曰前嶺伯金尙集旣被罪削在朝體不可使之許久留滯新錦伯尹尙東不多日內催促赴任以爲次次交龜之地何如上曰依爲之出擧條致仁曰柵貨後市之弊臣於向筵略陳之矣邊門之不嚴也由此象譯之倒懸也由此此已非細故而至於國中土産之逐年賣買全無限節皮物卽軍門緊需而殆傾國而入去紙地紬苧布綿凡日用百物所以養生送死者無不皆然廛人先失其業呼訴備局者前後相續此豈可使聞於隣國哉當初許市蓋爲本府蕩債後藉手之地及慰悅灣人云而本府自來饒裕雖無市稅豈至艱乏灣校兩包窠亦出柔遠之意則又從以許設後市以啓無窮之弊大非謀國之道所謂後市雖許限萬兩入送而雜物異於銀貨贏縮在其手中灣府則利其收稅無所察飭故萬數之外加入去者不啻數三倍云亦豈不萬萬寒心乎此而仍置則前頭之憂有不可勝言臣謂自今年齎官節使之行柵貨後市一切革罷永作禁制斷不可已諸大臣諸堂今方入侍下詢處之何如上曰諸大臣之意何如領府事鄭存謙曰後市之當罷實是守經之論以其門市之故慮有他礙至今未罷這間事情未能的知不敢質言仰對矣領敦寧洪樂性曰後市事臣稔知其弊每以爲雖不可不罷而亦不可無善後之策矣今聞領相所奏言甚切當象譯輩受害姑勿論爲一國巨弊之端者不一以足及今革罷固好矣判府事李福源曰後市當罷之議久矣灣府與西商豈無不便之端而事體輕重利害多少甚較然矣判府事金熤曰後市未知自何年爲始而此不過灣府蕩債之後爲補灣府需用之道創此無於前之事雖出一時權宜之策而非計之得也到今我國物貨無大無小無緊無歇掃盡域中之産走入燕柵之內臣於近日有所經驗者綿紬布木卽養生送死之具而京肆畿乎絶種其直比前倍蓰後市之弊於此亦可見爲灣府一分之益受一國難支之弊論其利害不待兩言而決矣此而不罷則此後之弊必將愈往愈甚雖曰門市一罷則恐或掣礙於鳳城將云而此則尤不然矣若使掣礙於燕京則猶或難處至於鳳城無足爲慮後市革罷更不須咨且商量矣左議政李在協曰領相所奏後市之弊大體誠然而自今永罷之請果是不可已者但後市之許設非亶爲灣人蕩債之後爲軫灣府需用之無他出處則邊門捄弊之道亦不可不念矣右議政兪彦鎬曰臣待罪西藩時所謂後市之弊亦已稔知矣或以爲可罷或以爲不可罷議論不一而以爲不可罷者不過爲念灣府之需用而已凡係變通當觀大體不可拘於小小窒礙之端臣意則以爲自今革罷斷不可已也上曰備堂亦陳所見可也守禦使金鍾秀曰臣不敢以備堂自居且未詳事情何敢臆對而纔因匠手訟事適聞國中皮物雖累萬張皆入於灣商權利中盡輸於彼中之說皮物關係軍需而傾國産以供彼中之用則只此一事亦非細憂矣雖以鳳城將失利生事可慮之說言之臣雖未知事情之的果如何而亦安知非灣商輩或恐此事之革罷做出此言以爲嚇喝之計耶開城留守李性源曰後市之設施未知始自何年而事面旣涉不正且傾我國切緊之需貿彼中無用之物者利害較懸臣亦以革罷之論爲宜矣有司堂上徐有隣曰後市名色不過爲灣府便宜之政而今則我國物産無不尾閭於斯苧布紬綿羽毛齒革日漸踊貴民不料生弊至此極合有通變灣府事從當講確矯捄於旣罷之後而爲先罷去以正事面恐得當矣戶曹判書李在簡曰後市設施之本意灣府事情之如何臣不能詳知而第其爲弊之端至於此極則不可無通變之政趁今革罷恐爲得宜矣有司堂上李秉模曰臣雖未詳事情曾過灣府時略聞其設施後市之意則蓋非出於專爲灣商也灣府有十餘萬緡臥債民不聊生故伊時道臣焚其債券仍於使行回還時延候馬匹之入去也許以土産皮物因便交易以其收稅俾補蕩債之代其所設施旣自我國鳳城將則恐不必爲慮矣行都承旨沈豐之曰後市之弊大臣諸臣旣以備陳臣無容更達而揆以事理恐宜卽速革罷矣上曰僉謀一辭可謂大同之論象譯不罷則後市宜罷至於灣府收稅一款自有大小輕重之別一國之受弊何如一府之受損領相筵奏予則曰此實經邦之謨後市革罷事依所奏施行可也出擧條上曰諸宰中如有稟定事以次進奏可也鍾秀曰南漢軍餉各庫鋪板成命已久而各庫中無鋪板處尙爲百餘間之多不可不趁秋糴鋪板而木物無出處城內外養木旣不可犯手近京與水上斫運弊端旣多財力亦詘漕船退船本是年例劃給軍門之物而年前惠堂至請全數取用於倉舍之役蒙允矣今年嶺南漕船退船中稍勝者二隻若蒙劃給則可以趁秋糴鋪板下詢大臣處之何如上曰大臣之意何如致仁曰內外倉庫俱有所重前旣許於惠廳則今何靳於南漢乎二退船分付劃給宜矣上曰依爲之出擧條鍾秀曰南漢天險國內無比自是不可棄之地城內外養木法意深遠至於汗伊峯尤係要害之地最多連抱之木故相臣趙顯命擬築重城辦備錢穀旣無餘存而大木亦皆因城役倉役自枯木斫用時不無迆及之弊其在慮遠之道甚爲可惜循是以往則來頭童濯之慮亦難保其必無此後則城內外樹木雖自枯木事係公用者稟旨前毋敢犯斫事嚴立科條以爲永久遵行之地何如上曰依爲之出擧條鍾秀曰承文院移設處所年前因大臣陳達定於曾屬芸館之家令戶曹給價還退後自本院草記入接事成命已久而迄未擧行矣本院年久文籍皆是事大交隣等關係甚重者而目下借寓之朝房湫隘頹圮一時爲急自朝家已定給之家依前成命卽令戶曹給價還退以爲移接之地何如上曰依爲之出擧條性源曰臣之待罪本任恰已半載而本營事勢實無着手處卽今一分矯捄之望惟在於金川郡大小南面之移屬於本營也蓋兩面延袤爲數十里土品甚饒沃而本郡稅役繁重故民不奠居黃茅白葦一望蕭瑟可耕之土不墾者半若屬之本營則本營之稅甚輕民可漸聚土可漸闢民聚土闢之後則本府民人輩棄本逐末之習可以漸革且以關防言之則體府所屬八鎭竝屬本府中間七鎭則移送海西白峙一鎭則仍屬本營矣其後因本營接濟之艱遂未免竝屬海西而白峙鎭之距海西巡兵營程道幾爲三百里距本營則不過爲七十里且本營旣管靑石洞重防而白峙鎭礪峴鎭於靑石洞實爲左右翼不可廢一而白峙鎭處在南面下詢大臣而特許移屬金川郡大小南面及白峙鎭於本營何如上曰右相吏判曾經松留各陳所見可也右議政兪彦鎬曰金川郡大小南面之當移屬於本營事臣於年前待罪本營時親審其地形熟察其民情具由陳疏請得兩面以爲減債殖安民業之地而其時議論不一事竟未諧矣目今本營財儲益耗公私俱罄誠有難支之勢不可不汲汲變通而其所矯捄之方無出於斯蓋此兩面於本郡則稅重役煩居民日離實爲等棄之地於本營則以草萊荒廢之所作桑麻畊稼之土其爲保障之大利非比一郡之小損特量彼此輕重緩急之別依其所請許屬兩面於本營恐合事宜矣吏曹判書尹蓍東曰臣於松營待罪屬耳目下形勢萬分切急而究其弊源專由錢債惟玆金川兩面之移屬曾所躬審而宿講者營府之不待殖債而可補經用軍民之不須行商而可資生理其爲事甚便其爲利甚博且礪峙白峙之爲靑石左右之防守在關隘亦足可恃海西之必欲防塞只是土地之不可割付他道與本郡之將有末後弊端兩件事而此則當論彼此利害輕重緩急之如何耳本郡之軍丁田結自當有從便區處之道而松都則得此庶可支保不得則反是在朝家軫念保釐之政似當依其請許屬旣有愚見敢此仰達矣上曰大臣之意何如領議政金致仁曰卽今松都事勢轉益難支朝家宜不可恝視而變通實無善策雖以松留議於臣數條言之皆掣肘難行矣金川大小南面卽自前松人所大欲也雖在松都全盛之時必欲得之乃已者而第念分州劃界旣非容易可議之事況金川是西路頭站今此兩面幅員廣闊殆居本郡之半而割此與彼則在松都固副民人之望本郡之替受其弊亦不可不念且以兩面賦稅之出欲當一府經費之需決知其萬萬不及得此之後若又告急於朝家如前之爲則安在其割屬之意哉土地軍兵之各屬府郡尤是行不得之端由前由後臣則以爲重難矣領府事鄭存謙曰松都事勢在所當念而土地割屬事係重難似宜詳愼矣判府事李福源曰地形事勢臣所未詳而松都與金川輕重有別可捄松都之弊則金川之不便恐不暇恤矣判府事金熤曰郡邑疆域固不宜容易分合而九州分而爲十二十二州合而爲九亦出於因時制宜之道則較量利害輕重判異則亦何必拘於分合之宜愼而不爲之變通乎第此二面之地奪諸金川屬之松都則金川之受損未知其多少何如金川亦重地不可看作歇後本郡之受損多少旣未詳知則二面之移屬便否不敢質言仰對左議政李在協曰松都金川之利害輕重姑舍無論設官分職各有意義松都之置留守只爲其保釐舊都衙門甚尊體統自別舊都之外決不可以土地人民附益之如外邑守令之制耳割與土地之後其四面隣邑多少掣礙之端有不可勝言前後居留之臣以長湍松西面及大小南面爲請者非止一再而朝家之不得許施必有所據而然臣意則恐不可輕議矣致仁曰藉令此兩面可合割屬無他弊端其在愼始之道一番周審境界圖上形便後更爲稟處恐合事宜矣上曰此事與後市事雖似不干其實亦自有相關後市旣罷則松商之聊賴不可不念此姑捨是松營不革則支放之拮据在所區劃然土地之割此與彼宜愼於設始卿之所奏儘有意見發遣本司文郞周察彼此事勢仍令圖上形便以爲從長取捨之地可也出擧條樂性曰惠慶宮湯劑煎入之時已屆而臣今登筵何以爲之乎上曰卿則先退可也樂性退出有隣曰各陵寢齋室以下廨宇垣壁到處頹圮所見極其悶然此蓋守直在於陵屬修改責於京司之故陵屬則任其在在剝落而不蓋一瓦京司則難於續續聽施而捱過多年間或修改初不致力至有今日葺理明日毁劃之擧事之寒心莫此爲甚若不從長變通萬無支吾之勢曾聞京畿監司徐有防言則以爲陵寢奉安諸邑別置還穀幾許石糶分取耗每年量宜劃給於各陵陵官齋室以下廨宇垣壁使之自當修補春秋奉審時考察其完不完狀啓中條列以聞啓下禮曹以爲殿最之地則不煩京司而陵官陵屬盡心擧行廨宇垣壁自就完固云矣大抵陵還二字自有流來之說未知創革之在於何時而今若以此言修復則似有來效故適因言端敢此仰達矣上曰就議大臣從便稟處可也出擧條有隣曰卽見原春監司金載瓚狀啓則杆城等六邑賑政今始了畢飢口摠數合爲一千六百三口而分賑穀物合爲九百九十四石前監司區劃爲四百石蔚珍縣令洪致範自備爲一百七十三石零平海前郡守鄭殷誠自備爲一百十石時郡守金履彬自備三十六石零通川郡守金東鎭自備爲一百七石零高城郡守李趾光自備爲九十二石零杆城郡守李最源自備爲五十一石零歙谷縣令張漢喆自備爲二十二石零云矣關東守令之捐出薄廩着意賙賑雖甚可尙旣與公賑有異自備穀數多僅爲百餘包少不過數十包則別無分等施賞之端而道臣旣已登聞令該曹稟處何如上曰依爲之出擧條有隣履素曰三道畢賑狀啓今皆齊到取考其原狀啓及別單則京畿監司徐有防以爲本道尤甚之次邑中元賑及救急處合爲二十六邑鎭饑民都數爲十七萬八千九百三十九口分賑各穀用下與會錄區別修成冊送于該廳而今幸麥事免歉賑政告訖環畿內幾萬生靈獲免捐瘠莫非聖恩攸暨欽承德意對揚朝令不過職在守土粗效臣分而守宰之奔走憂迫艱辛拯活之狀臣旣慣聞熟見至殘之邑備穀稍多最歉之處賑蹟較著者具別單以待處分守令自備穀數爻及士民自願補賑之類亦爲開錄云而以通津府使黃仁煐高陽郡守李素富平府使尹耆東金浦郡守兪漢緯坡州牧使洪仁默或擧自備石數或陳賙賑實跡逐邑條列補賑私賑人納租千石者爲二人納錢二千兩者爲一人納租一百石者爲一人納租五十石以上者爲四人全羅監司沈頤之以爲本道設賑處合爲二十五邑三營二十七鎭一驛四牧場而饑民都數爲一百五十五萬六千四百三十九口分賑各穀用下與會錄區別修成冊送于備邊司而惟此環湖南百萬生靈得有今日絲毫皆聖恩也臣與列邑長吏同我疲氓北望拜稽歡忭頌祝而若其殫心盡分各效誠力邑營鎭驛牧俱無優劣之區別只就公私賑邑守令自備之三百石以上者從其多少分次第開錄以待處分饒戶願納人二千石以下五十石以上一百二十人竝爲條列各邑之歲前救急捐俸賙民無異元賑列錄於各其邑下以備參考云慶尙監司金尙集以爲本道營邑驛鎭牧場之設賑者爲六十二處救急者爲三十六處而饑民都數爲一百八萬八千二百八十七口分賑各穀用下與會錄區別修成冊送于備邊司及常賑廳而沿江海近百賑處阽溝壑幾萬生靈回咷爲笑幾死復甦是誰之賜是誰之恩免罪可幸與榮爲喜至於守宰之設施措置或不無些少優劣之可言而殫竭奉行盡心職事別無殊異之蹟只以自備穀數爻從多少序次開錄于別單士民中五十石以上願納私賑人姓名穀數亦依新定式例別單馳啓云矣昨年歉荒挽近所無諸道生靈如在漏船而丙枕靡安惠澤旁流蠲布蠲稅停糴停貢惟民所利無處不周飭道臣而行激礪遣繡衣而考勤慢使斯民回溝壑而奠袵席皆聖上賜也營邑驛鎭牧諸臣之殫誠拮据竭力賙賑不過是職分內事而京畿道臣旣以五邑守令分等入錄湖南嶺南兩道臣以自備穀多少從次第上聞其在酬勞之道宜有論賞之典至於士民之私賑願納者三道厥數極其夥然而千石以上殆過二十餘人其於濟窮恤饑之際不惜家貲爭先出義之狀可推而知考例褒賞以勸來後恐合事宜竝令該曹稟處願納人五十石以上登聞五十石以下自本道施賞自是定式嶺南狀本亦以此論列而及其穀物之別錄也密陽府納租二石者二人機張縣納租二石者五人納租一石者一人亦爲入錄不察之失在所難免當該前道臣推考警責何如上曰依爲之仍令草記稟處可也出擧條有隣履素曰日前湖西道臣畢賑狀本中枚擧私賑邑驛守令察訪附奏末端自備穀數亦爲開錄而臣等矇未覺察只以別單覆奏事極惶悚此雖與元賑邑有異以湖西之薄邑殘況其所自備多則爲八百石少不下三百石而道臣旣已論列登聞其在激勸之道亦不可全然泯沒本道私賑邑守令察訪令吏曹詳考自備穀數分等稟處何如上曰依爲之出擧條在簡曰今番鑄錢以百萬兩爲期而銅鐵含錫俱已告乏不得不中止鑄出新錢爲六十一萬兩零此後含錫及常銅更爲經紀鳩聚然後始可更鑄故敢此仰達矣領議政金致仁曰限百萬新鑄自上旣下敎矣臣亦累陳之矣事勢所拘雖不得不暫停含錫則趁曆門預講貿來之道銅鐵則國中所産處搜問者審隨出隨採必於歲前準鑄百萬之意更加各別申飭好矣上曰出擧條各別申飭可也出擧條鍾秀曰南漢軍器丁酉年自上特遣宣傳官摘奸時執頉者臣於庚子待罪本廳時始就其中抄出最急者以朝家所劃給添餉米略爲修補而其時未修補者及其後八年間破傷不可用者又極夥然其在慮緩急之道誠甚疎忽且軍器庫五十餘間年久頹壞上雨傍風雖以油芚之屬掩覆軍器而猶不免霑濕此外軍餉倉舍年前修建不爲不多而時急頹圮者亦甚多若不及今改建顚覆可慮須有數萬金物力方可一新修補此非可遽議者雖欲就最急處從略經紀以本廳凋殘之物力無他拮据之道丙午添餉條兩西小米合二千石特爲劃給以爲爲先始役之地恐合事宜下詢大臣處之何如上曰大臣之意何如領議政金致仁曰前守御使徐有寧累次來言於臣故使之筵奏或狀請以待朝家處分而未及而遞矣南漢軍器倉舍之時急當修補處聞甚夥然云保障重地旣不可恝視則丙午添餉條兩西小米依所請劃給外似無他道矣上曰依爲之出擧條上曰備邊郞趙鎭宅入侍出榻敎賤臣承命出與趙鎭宅偕入進伏上曰爾往金川地大小南面刑止看審民情物議詳探以來致仁曰副修撰趙鎭宅方有金川大小南面看審形便之命而聞鎭宅間已遞解備郞云卽爲還差何如上曰依爲之出擧條致仁曰言端旣及於李義行事諸議以爲閔台爀之私自送示於義行者亦不可無罪云矣上曰當如何罪之耶致仁曰其罪比義行則不啻有間矣上曰罷職可也出擧條上曰外邑雨水何如云耶致仁曰三南最爲尤甚兩西不至大段云矣上敎熤曰關東雨水何如云耶熤曰臣果聞之則雨水大段以至成川浦落之境云矣上曰三南癘氣今至寢息云耶致仁曰然矣上曰大臣諸宰如無稟定則各就座可也命豐之等讀公事仍命書判付上曰各道畢賑狀本不可草草看過待後日入侍稟處可也豐之曰各道雨澤狀啓今已齊到獨嶺南無一張來到矣命書傳敎曰今日持公事入侍諸道雨澤狀聞皆已來到而獨嶺南無一字皁白日前纔以病染刑止不卽登聞已有提飭又於農形如是疎忽不可以已遞有所曲恕當該前監司從重推考其委折令廟堂査問草記以原春監司啓本遺棄兒無乎事命書傳敎曰京外擧皆遵奉典則各有報來本道獨以無乎登聞前後申飭之意顧安在哉卿則推考更加嚴飭列邑期有實效留養刑止亦爲狀聞事回諭上曰政官牌招開政出榻敎上曰京畿監司入侍出榻敎上敎有隣曰今已日晩杆城郡守後日大臣入侍同爲入侍事分付仍命退諸臣以次退出